Ungdommen kan, vil og får det til

Av Andreas Haugen – på vegne av arbeidsgruppa

## Om nettverkssamling for unge idrettsledere og opprettelsen av NUIL

Bakgrunn for nettverkssamling for unge idrettsledere (NUIL) ble lagt på det ekstraordinære idrettstinget høsten 2021, hvor man etter lang tid endelig kunne samles fysisk igjen. Da en gjeng unge idrettsledere satt og diskuterte dagens begivenheter og idrettspolitikk, ble ideen om ett arrangement for ungdom i forbindelse med idrettsgalla-helgen født. Vi mente at dette burde være en årlig begivenhet i forbindelse med idrettsgallaen og startet arbeidet med den første i rekken av mange fremtidige NUIL-konferanser i forbindelse med idrettsgallaen. Samtidig følte vi at det manglet et rådgivende organ og en arbeidsgruppe for ungdom i norsk idrett, og derfor ble NUIL opprettet.

Helgen 7. til 9. januar skulle det være idrettsfest i Trondheim. Både idrettsgallaen og den tre dagers lange NUIL-konferansen skulle være et samlingspunkt for nåværende og fremtidige unge idrettsledere i norsk idrett. Slik ble det ikke, og en dempet utgave av idrettsgallaen ble avholdt 8. januar.

Selv med et dempet arrangement tok ungdommene tak og samlet opp mot 30 unge ledere til en tre timers innholds- og lærerik økt 9. januar, på digitale flater. Dermed var startskuddet satt og den først NUIL-konferansen arrangert. Det startet med bli-kjent aktiviteter, siden det å bli kjent med andre engasjerte ungdom og bygge nettverk er en stor og viktig del av NUIL sitt mål med konferansene. Videre holdt Sara Stokken Rott, Styremedlem i NIF, ett inspirerende foredrag om hvordan ungt engasjement kan lede deg til toppen av norsk idrett. Etter det hadde vi en todelt Workshop i grupper hvor vi arbeidet med temaene: Hvordan legge til rette, og engasjere ungdom til å ta på seg frivillige verv. Hva slags utfordringer man møter, hvordan møte og håndtere slike utfordringer. Til slutt arbeidet gruppene med hvordan håndtere å bli utsatt for og ta opp problemstillingen med hersketeknikker i sammenheng/forbindelse med ditt engasjement.

## Hvorfor NIUL

NUIL er en videreutvikling av tidligere samlinger for ungdom i forbindelse med idrettsgallaen, som har vært arrangert i Hamar og Stavanger. Arbeidsgruppa i NIUL mener at en slik samling for unge ledere og fremtidige ledere er det som trengs og at det har vært en mangel i norsk idrett. Vi har derfor startet og vil videreutvikle et konsept under paraplyen NUIL. Hver samling hvor ungdom møtes motiverer nye personer til å fortsette å engasjere seg i idretten. Gjennom NUILs første samling har vi allerede fått introdusert nye engasjerte ungdommer til et nettverk blant unge ledere i norsk idrett, som vi tror og håper de vil får enormt utbytte av i tiden fremover.  
  
Arbeidsgruppa mener det allerede er mange gode kurs og samlingstilbud i norsk idrett, men få hvor ungdommen kan få utfordre seg selv og andre med diskusjoner om hvordan norsk idrett bør være. I tillegg er sjeldent slike kurs ledet av ungdom, men av voksne som har en distanse til ungdommen, både i hva de interesserer seg for og hva idretten betyr for ungdom. I 2016 leverte en gruppe ungdom 11 råd og tiltak til kulturdepartementet. Frivillighetsrådet som det ble kalt, la frem disse for både KUD og NIF. Av tiltakene som ble lagt frem kan kun ett av tiltakene ansees å være realisert. Arbeidsgruppa mener derfor det er på sin plass med et rådgivende organ i norsk idrett **av ungdom, for ungdom, med ungdom** og det er nettopp derfor NUIL ble til.

Arbeidsgruppa i NIUL skal jobbe for at dette blir en fast, trygg, utviklende og lærerik arena for unge ledere og fremtidige ledere i norsk idrett. NUIL skal også på sikt utvikles til å bli et rådgivende organ i norsk idrett hvor ungdomssatsingen tas på alvor, som legger til rette for at ungdom kan lære, utveksle erfaring og ikke minst tilegne seg kunnskaper som er relevant for ungdommen og idrettens fremtid. Selv om første utgave ble veldig annerledes enn først planlagt, er vi overbevist om at dette vil være et viktig bidrag til norsk idrett og fremtidig ungdomssatsing. Målet er at NUIL skal bli en sentral bidragsyter i norsk idrett. **NUIL er av ungdom, for ungdom, med ungdom.**

Adrian Stinessen Haugen, President,  Norges Studentidrettsforbund; Alexander Eriksson, Styremedlem, Innlandet idrettskrets; Andreas Haugen, Styremedlem, Viken idrettskrets; Emilie Karlsen, Styremedlem, Viken idrettskrets; Jeanette Heggen, Medlem av Ungdomsutvalget, Vestland idrettskrets; Julie Larsen, Styremedlem, Vestfold og Telemark idrettskrets; Kamilla Mathea Mogstad, Styremedlem, Vestfold og Telemark idrettskrets; Mari Kvaale Sletvold, Styremedlem, Trøndelag idrettskrets; Monja Lien Jakobsen, Leder, NTNUI; Sara Stokken Rott, Styremedlem, Norges idrettsforbund og olympiske og paralympiske komité.